SET บ่ายแกว่งตัวรอสัญญาณเฟดศุกร์นี้โบรกฯแนะ “ซื้อ” CPF ปัจจัยหนุนเพียบ
SET บ่ายแกว่งตัว ตลาดฯยังรอปัจจัยใหม่เข้ามาหนุน แนะรอสัญญาณชัดเจนจากเฟดศุกร์นี้ พร้อมให้แนวรับ 1,547-1,545 แนวต้าน 1,555-1,560 จุด โบรกฯแนะ “ซื้อ” CPF แม้ราคาจะปรับตัวสูงขึ้นเหนือเป้าหมายพื้นฐานสิ้นปีนี้ที่ 33 บ. ไปแล้ว
25 ส.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (25 ส.ค.) ปรับตัวขึ้นเล็กน้อยยังบวกได้ต่อเนื่อง ขณะที่ตลาดหุ้นทั่วโลกที่แกว่งทั้งบวก-ลบ คาดเก็งเพิ่มน้ำหนักลงทุนหุ้นไทยหลายตัวในดัชนี FTSE เอเชีย อย่าง MINT, CPF, CPALL ดันดัชนีเป็นบวก แม้ยังขาดปัจจัยกระตุ้นใหม่ๆ แนะรอสัญญาณชัดเจนจากเฟดศุกร์นี้ขณะที่ตลาดฯ เก็งทั้งปรับขึ้นดอกเบี้ยทั้งใน ก.ย.และ ธ.ค. แต่มองตลาดฯยังคงมีแนวโน้มพักตัวหลังขึ้นมามากแล้ว บ่ายนี้ตลาดฯคงแกว่งแคบรอปัจจัยใหม่ พร้อมให้แนวรับ 1,547-1,545 แนวต้าน 1,555-1,560 จุด
 
นายกิติชาญ ศิริสุขอาชา ผู้อำนวยการฝ่ายวิเคราะห์หลักทรัพย์รายย่อย บล.ซีไอเอ็มบี (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นเล็กน้อย ขณะที่ตลาดหุ้นทั่วโลกเคลื่อนไหวทั้งแดนบวก-ลบ แต่ตลาดบ้านเรากลับบวกได้อย่างต่อเนื่องได้ คาดว่าจะเป็นผลจากการเก็งว่าต่างชาติจะเพิ่มน้ำหนักลงทุนในหุ้นไทยหลายตัวที่อยู่ดัชนี FTSE เอเชีย อย่าง MINT, CPF, CPALL ทำให้ดัชนีสามารถยืนในแดนบวกได้ เพราะคาดการณ์ว่า Fund Flow จะไหลเข้ามาซื้อหุ้นไทยเพิ่มอีก
อย่างไรก็ดี ขณะนี้ตลาดฯยังขาดปัจจัยกระตุ้นใหม่ๆ จึงต้องรอดูสัญญาณที่ชัดเจนจากธนาคารกลางสหรัฐฯ (เฟด) ในวันศุกร์นี้ว่าจะมีทืศทางการปรับขึ้นอัตราดอกเบี้ยอย่างไร เนื่องจากตลาดฯ ยังมีทั้งฝ่ายที่เก็งว่าจะปรับขึ้นในเดือน ก.ย.และฝ่ายที่คาดว่าจะปรับขึ้นในเดือน ธ.ค. อย่างไรก็ดี เมื่อตลาดฯปรับขึ้นมามากแล้วก็คงมีการพักตัวบ้าง แนวโน้มการลงทุนในช่วงบ่ายนี้ ตลาดฯคงจะแกว่งตัวแคบเพื่อรอปัจจัยใหม่เข้ามา พร้อมให้แนวรับ 1,547-1,545 จุด ส่วนแนวต้าน 1,555-1,560 จุด
 
บล.ธนชาต ระบุในบทวิเคราะห์ (25 ส.ค.) ว่า SET ภาคเช้าแข็งแกร่งกว่าที่เราคาดการณ์ไว้ต่อเนื่อง จากแรงซื้อหุ้นขนาดใหญ่อย่าง CPALL, CPF และ PTT ในรูปแบบ Attempted Rally ไปที่จุดสูงสุดเดิมบริเวณ 1,558 จุด ซึ่งเป็นจุดที่ต้องระวังแรงขายทำกำไรมากขึ้น
ในขณะเดียวกันแนะนำ“ซื้อ” CPF ต่อเนื่อง แม้ราคาหุ้นจะปรับสูงขึ้นเหนือเป้าหมายพื้นฐานสิ้นปีนี้ที่ 33 บาท ไปแล้วเนื่องจาก 1) ผลการดำเนินงาน ไตรมาส 2/59 แข็งแกร่งที่ 4 พันล้านบาท แม้มีรายการภาษีย้อนหลัง 1.6 พันล้าน ทำให้กำไรปกติสูงถึง 5.7 พันล้านบาท +175% จากช่วงเดียวกันของปีก่อนและ +54% จากช่วงเดียวกันของไตรมาสก่อน 2) มีโอกาสที่เรา และ Consensus จะปรับประมาณการกำไร
ทั้งนี้เป้าหมายพื้นฐาน CPF สูงขึ้น เพราะกำไรครึ่งปีแรกปีนี้คิดเป็น 55% ของประมาณการกำไรทั้งปี 3) ราคาเนื้อสัตว์ทั้งหมู และไก่ที่สูงขึ้น รวมไปถึงธุรกิจกุ้งที่ดีขึ้นจะเป็นปัจจัยหนุนกำไรทั้งปี ขยายตัวสูงถึง 79% ปีนี้ ที่ 1.7 หมื่นล้านบาท (มีโอกาสถูกปรับประมาณการขึ้น) 4) การบริโภคภายในประเทศที่ดีขึ้น เป็นปัจจัยบวกต่อ CPALL และ CPF ทางอ้อมเนื่องจากมีการถือหุ้น CPALL อยู่ 34.8% และ 5) ถ้าพิจารณาในทางเทคนิคมีแนวต้านที่ 34.00 และถัดไปที่ 35.50 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
CPALL  มูลค่าการซื้อขาย 1,390.18 ล้านบาท ปิดที่  62.50 บาท เพิ่มขึ้น  1.75 บาท
THAI   มูลค่าการซื้อขาย 1,194.75 ล้านบาท ปิดที่  28.25 บาท เพิ่มขึ้น  0.25 บาท 
CPF    มูลค่าการซื้อขาย 1,182.22 ล้านบาท ปิดที่  33.25 บาท เพิ่มขึ้น  1.00 บาท       
TRUE   มูลค่าการซื้อขาย 1,018.41 ล้านบาท ปิดที่   8.25 บาท ลดลง   0.15 บาท
WHA    มูลค่าการซื้อขาย   940.74 ล้านบาท ปิดที่   3.68 บาท เพิ่มขึ้น  0.12 บาท